Er penn-kentañ, aotrouniezh an Dug e-unan ne voe ket anzavet gant diskennidi ar Gonted kozh pe Mac'htiern : fellout a rae dezho ren dizalc'h war an tiriegezh a oa en o c'harg. Keit ha ma ne voe ket kreñv aotrouniezh an Dug war ar vro a-bezh e oa natur da bep hini ober e jeu e-unan, ha klask kreskiñ e zomani diwar goust an amezeg. Ac'halese eo e voe, dizehan, brezelioù bihan. Neuze e talc'he an hini trec'het e zomani digant an trec'hour, hag e ranke anzav an dra-se dre al liamm a wazoniezh, ha pergen, dizale : al le a wazoniezh-stag a veze roet gant ar gwaz d'e Aotrou.